## Pravilnik o posebnim uvjetima glede motornog vozila kojim se obavlja javni prijevoz i prijevoz za vlastite potrebe

### NN 50/1993 (28.5.1993.), Pravilnik o posebnim uvjetima glede motornog vozila kojim se obavlja javni prijevoz i prijevoz za vlastite potrebe

# MINISTARSTVO POMORSTVA, PROMETA I VEZA

Na temelju članka 3. stavak 2. i članka 31. stavak 1. Zakona o prijevozu
u unutarnjem cestovnom prometu ("Narodne novine" br. 77/92) ministar
pomorstva, prometa i veza donosi

## PRAVILNIK

### o posebnim uvjetima glede motornog vozila kojim se obavlja javni prijevoz i prijevoz za vlastite potrebe

Članak 1.

Ovim pravilnikom uređuju se posebni uvjeti glede motornog vozila kojima
se obavlja javni prijevoz i prijevoz za vlastite potrebe u cestovnom prometu.

Članak 2.

Motorno vozilo koje se upotrebljava za prijevoz u cestovnom prometu
mora pored uvjeta i normativa propisanih drugim propisima ispunjavati i
uvjete propisane ovim Pravilnikom.

Članak 3.

Autobus kojim se obavlja prijevoz osoba u javnom linijskom međumjesnom
cestovnom prometu mora imati:

- skraćenu naznaku tvrtke ili naziva prijevoznika, odnosno ime, prezime
i prebivalište samostalnog privrednika,

- istaknuti natpis s naznakom polaznog i dolaznog mjesta i vremena te
najmanje jednog usputnog stajališta linije kojom se označava smjer,

- ovjerenu kopiju odobrenog voznog reda i tarifu ovjerenu od prijevoznika
odnosno samostalnog privrednika,

- brojevima označena sjedala i

- zagrijan prostor za putnike i posadu za vrijeme upotrebe vozila u
zimskim uvjetima.

Članak 4.

Autobus kojim se obavlja prijevoz osoba u javnom slobodnom prijevozu
i prijevoz osoba za vlastite potrebe u cestovnom prometu mora imati:

- skraćenu naznaku tvrtke ili naziva prijevoznika odnosno ime, prezime
i prebivalište samostalnog privrednika, pravne osobe ili građanina koji
obavlja prijevoz za vlastite potrebe

- istaknuti natpis s naznakom "slobodan prijevoz".

Članak 5.

Osobni automobil kojim se obavlja autotaksi prijevoz osoba u cestovnom
prometu mora imati:

- ugrađen ispravan, plombiran i baždaren taksametar postavljen na vidnom
mjestu tako da korisniku uočljivo pokazuje cijenu izvršene usluge

- oznaku "taxi" (taksi) na krovu vozila, koja noću mora biti
osvjetljena kada je vozilo slobodno za vožnju

- ovjeren izvadak iz tarife za autotaksi prijevoz postavljen na vidnom
mjestu u vozilu

- evidencijski broj iz registra radnji istaknut na krovu vozila.

Članak 6.

Teretni automobil kojim se prevoze stvari u javnom linijskom i slobodnom
prijevozu u cestovnom prometu i prijevozu za vlastite potrebe mora imati:

- skraćenu naznaku tvrtke ili naziva prijevoznika odnosno ime, prezime
i prebivalište samostalnog privrednika odnosno pravne osobe ili građanina
koji obavlja prijevoz za vlastite potrebe.

Članak 7.

Skraćenu naznaku tvrtke ili naziva prijevoznika, odnosno ime, prezime
i prebivalište samostalnog privrednika odnosno pravne osobe ili građanina
koji obavlja prijevoz za vlastite potrebe upisuje se ili lijepi na obim
bočnim stranicama autobusa odnosno vratima kabine teretnog automobila i
drugih vozila namijenjenih za prijevoz stvari.

Članak 8.

Slova skraćene naznake tvrtke ili naziva prijevoznika, odnosno ime i
prezime moraju biti najmanje visine 30 milimetara a širine 5 milimetara.

Članak 9.

Istaknuti natpis s naznakom polaznog i dolaznog mjesta i vremena najmanje
jednog usputnog stajališta linije kojom se označava smjer odnosno "slobodan
prijevoz" mora biti postavljena na prednjem desnom dijelu vjetrobranskog
stakla s unutarnje strane autobusa.

KAZNENE ODREDBE

Članak 10.

Novčanom kaznom 120.000 hrvatskih dinara kaznit će se za prekršaj prijevoznik
odnosno pravna osoba koja obavlja prijevoz za vlastite potrebe.

1. ako ne obavlja javni linijski prijevoz u skladu s odredbama članka
3. ovog pravilnika;

2. ako ne obavlja prijevoz osoba u javnom slobodnom prijevozu i prijevozu
za vlastite potrebe u skladu s odredbama članka 4. ovog pravilnika;

3. ako ne obavlja autotaksi prijevoz u skladu s odredbama članka 5.
ovog pravilnika;

4. ako ne obavlja prijevoz stvari u javnom linijskom i slobodnom prijevozu
i prijevozu za vlastite potrebe u skladu s odredbama članka 6. ovog pravilnika.

Za prekršaj iz stavka 1 ovog članka kaznit će se i odgovorna osoba prijevoznika
i pravne osobe novčanom kaznom 20.000 hrvatskih dinara.

Članak 11.

Novčanom kaznom 20.000 hrvatskih dinara kaznit će se za prekršaj samostalni
privrednik odnosno građanin koji obavlja prijevoz za vlastite potrebe:

1. ako ne obavlja javni linijski prijevoz u sktadu s odredbama članka
3. ovog pravilnika;

2. ako ne obavlja prijevoz osoba u javnom slobodnom prijevozu i prijevozu
za vlastite potrebe u skladu s odredbama članka 4. ovog pravilnika;

3. ako ne obavlja autotaksi prijevoz u skladu s odredbama članka 5.
ovog pravilnika;

4. ako ne obavlja prijevoz stvari u javnom linijskom i slobodnom prijevozu
i prijevozu stvari za vlastite potrebe u skladu s odredbama članka 6. ovog
pravilnika.

Članak 12.

Iznosi novčanih kazni iz članka 10. i 11. ovog pravilnika revaloriziraju
se indeksom promjene hrvatskog dinara prema njemačkoj marki po srednjem
tečaju Narodne banke Hrvatske na dan izricanja kazni.

PRIJELAZNE I ZAVRŠNE ODREDBE

Članak 13.

Prijevoznik, samostalni privrednik, pravna osoba odnosno građani koji
obavljaju prijevoz za vlastite potrebe dužni su urediti motorna vozila
u skladu s ovim pravilnikom u roku od 30 dana od njegovog stupanja na snagu
osim odredbe alineje 1. članka 3, 4. i 6. za koje je rok šest mjeseci od
dana stupanja na snagu ovog pravilnika.

Članak 14.

Ovaj pravilnik stupa na snagu osmog dana od dana objave u "Narodnim
novinama".

Klasa: 011-01193-02122

Urbroj : 530-01-93-1

Zagreb, 15. travnja 1993.

Ministar pomorstva, prometa i veza

**Ivica Mudrinić, dipl. lng., v. r.**

Pravilnik, NN 50/1993-978
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)